Viorel Marian Dragomir, primarul din Brăila, a declarat că ei nu au fost înștiințați oficial privind prăbușirea dronei militare pe teritoriul județului, probabil instituțiile abilitate considerând că nu e cazul să sperie populația. Dragomir a mai susținut că e important să ne menținem calmul în astfel de situații și să acționăm rațional, chiar dacă pornirea inițială e să ne panicăm.
Declarația a fost făcută în cadrul emisiunii "Bună dimineața, România!", moderată de Gabriela Mihai pe B1 TV, în contextul în care o dronă militară tocmai s-a prăbușit în apropiere de Brăila.
"Nu am fost înștiințat oficial ca urmare a faptului că, nefiind municipiul Brăila pe traiectoria ei, probabil instituțiile abilitate au considerat că nu e necesar să creeze o stare de panică în municipiul Brăila și, din acest motiv nu s-au luat măsuri de înștiințare a populației.
Noi avem o colaborare foarte bună cu instituțiile cu atribuții în domeniu și, ori de câte ori au existat anumite supoziții sau chiar riscuri, acestea au comunicat pe diverse niveluri de informare ce trebuia să se cunoască.
Știm că sunt acolo instituțiile abilitate care fac verificări, dar cele mai corecte informații ar fi bine să ni le furnizeze cei de la Miniusterul Apărării care sunt în zonă.
Pentru municipiul Brăila nu a existat niciun fel de pericol, de aceea nu s-a creat acea stare de panică anunțând populația la o oră foarte târzie în noapte.
Cel mai important e să ne păstrăm calmul și să putem acționa rațional, chiar dacă prima tentație ar fi aceea de a ne speria în astfel de momente", a declarat primarul Viorel Marian Dragomir.
Într-o reacție pentru B1 TV pe același subiect, gl. (r) Virgil Bălăceanu a insistat că legislația românească trebuie adaptată, astfel încât forțele Ministerului Apărării să poată să execute, inclusiv pe timp de pace, misiuni de combatere a dronelor în derivă.
"Problema mai complicată e legată de faptul că deocamdată legea nu e adaptată astfel încât forțele Ministerului Apărării, pe timp de pace, să poată să execute misiuni de combatere a dronelor în derivă, că iată, de data aceasta, dacă e o dronă cu explozibil și a ajuns într-o zonă nelocuită, în Insula Mare a Brăilei e un caz fericit.
Însă Insula Mare a Brăilei nu e departe de o aglomerare urbană cum e Brăila. Și atunci lăsăm hazardul să acționeze sau ne pregătim să punem combate dronele în derivă?", a declarat gl. (r) Virgil Bălăceanu.